Document ID: 32004R2182

Reference:
21.12.2004
HU
Az Európai Unió Hivatalos Lapja
L 373/1
A TANÁCS 2182/2004/EK RENDELETE
(2004. december 6.)
az euro-érmékhez hasonló emlékérmekről és érmékről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 123. cikke (4) bekezdésének harmadik mondatára,
tekintettel a Bizottság javaslatára,
tekintettel az Európai Központi Bank véleményére (1),
mivel:
(1)
1999. január 1-jén az euro bevezetéséről szóló, 1998. május 3-i 974/98/EK tanácsi rendelet (2) követelményeinek megfelelően az euro vált a részt vevő tagállamok és azon harmadik országok – nevezetesen Monaco, San Marino és a Vatikáni Városállam – hivatalos pénznemévé, amelyek a Közösséggel megállapodást írtak alá az euro bevezetéséről.
(2)
A forgalomba hozatalra szánt euro-érmék címleteiről és technikai jellemzőiről szóló, 1998. május 3-i 975/98/EK tanácsi rendelet (3) meghatározta az euro-érmék alapvető jellemzőit. A 2002. januári bevezetését követően az euro-érme az egyetlen fémpénz formában megjelenő, törvényes fizetőeszköz az euro-övezetben.
(3)
Az euro-érmékhez hasonló emlékérmekről és érmékről szóló, 2002. augusztus 19-i 2002/664/EK bizottsági ajánlás (4) javasolta, hogy bizonyos vizuális jellemzőket az euro-érmékhez méretben közel álló emlékérmek és érmék árusítása, előállítása, raktározása, behozatala, valamint értékesítési vagy egyéb kereskedelmi célú forgalmazása során el kell kerülni.
(4)
Az euro-jel használatáról szóló, 1997. július 23-i bizottsági közlemény létrehozta az euro-jelet (€) és a fizetőeszköz minden használóját felhívta arra, hogy az euróban meghatározott monetáris összegek jelölésére az euro-jelet használja.
(5)
Az euro-érmék közös oldalának formatervezési mintájára vonatkozó szerzői jogi védelemről szóló, 2001. október 22-i bizottsági közlemény (5) megállapította az euro-érmék közös oldala formatervezési mintájának megjelenítésére alkalmazandó részletes szabályokat.
(6)
Az euro-érmék vizuális jellemzőit a Bizottság 2001. december 28-án tette közzé (6).
(7)
A polgárok tévesen úgy gondolhatják, hogy az „euro”, illetve az „euro-cent” kifejezéseket, az euro-jelet, vagy az euro-érme közös oldalán vagy bármely nemzeti oldalán találhatóhoz hasonló formatervezési mintát tartalmazó emlékérmek és érmék törvényes fizetőeszköznek minősülnek minden – az eurót elfogadó – tagállam vagy részt vevő harmadik ország területén.
(8)
Egyre növekszik annak a kockázata, hogy az euro-érmékhez méretben és fémtulajdonságokban hasonló emlékérmek és érmék jogellenesen kerülnek felhasználásra az euro-érmék helyett.
(9)
Ezért helyénvaló, hogy ne árusítsanak, ne állítsanak elő, ne importáljanak, valamint értékesítési vagy egyéb kereskedelmi célból ne forgalmazzanak az euro-érmékhez vizuális jellemzőkben, méretben vagy fémtulajdonságokban hasonlatos emlékérmeket és érméket.
(10)
A tagállamok feladata, hogy a jogsértésekre alkalmazandó szankciókat vezessenek be az eurónak a hasonló emlékérmekkel és érmékkel szembeni, az egész Közösségre kiterjedő, azonos mértékű védelme érdekében,
ELFOGADTA EZT A RENDELETET:
1. cikk
Fogalommeghatározások
E rendelet alkalmazásában:
a)
„euro”: a 974/98/EK rendelet 1. cikkében meghatározott részt vevő tagállamok, valamint azon részt vevő harmadik országok hivatalos pénzneme, amelyek az Európai Közösséggel megállapodást írtak alá az euro bevezetéséről (a továbbiakban: „részt vevő harmadik országok”);
b)
„euro-jel”: az eurót az I. mellékletben megjelenített módon ábrázoló jel (€);
c)
„emlékérmek és érmék”: az érmeverésre szolgáló féltermékeket kivéve azok a fémtárgyak, amelyek megjelenése és/vagy technikai jellemzői megegyeznek egy pénzérméével, de amelyeket nem a nemzeti vagy a részt vevő harmadik országok jogszabályainak, illetve egyéb külföldi jogszabályoknak megfelelően bocsátottak ki, és amelyek ennek következtében nem minősülnek sem törvényes fizetési módnak, sem pedig törvényes fizetőeszköznek;
d)
„arany”, „ezüst” és „platina”: az aranyat, ezüstöt és platinát tartalmazó ötvözet, amelynek finomsági foka ezrelékben kifejezve az arany esetében 375, az ezüst esetében 500 és a platina esetében 850. Ez a fogalommeghatározás nem érinti a tagállamokban alkalmazandó fémjelzésekre vonatkozó egyezményeket;
e)
„Európai Műszaki és Tudományos Központ” (a továbbiakban: „CTSE”) a Bizottság 2004. október 29-i határozatával létrehozott szervezet;
f)
„referenciasáv”: jelentését a II. melléklet 1. szakasza határozza meg.
2. cikk
Védő rendelkezések
A 3. és 4. cikkre is figyelemmel, tilos emlékérmek és érmék gyártása, és értékesítése, továbbá behozatala, valamint az értékesítési vagy egyéb kereskedelmi célú forgalmazása a következő körülmények között:
a)
amennyiben a felületükön megjelenik az „euro” vagy„euro-cent” felirat vagy az euro-jel; vagy
b)
amennyiben méretük a referenciasávon belül van; vagy
c)
amennyiben az emlékérmek vagy érmék felületén található formatervezési minta hasonlít az euro-érmék bármely nemzeti előlapi formatervezési mintájához vagy a közös hátlaphoz, illetve azonos vagy hasonló a kéteurós érme peremén található formatervezési mintához.
3. cikk
Kivételek
(1)   Nem tiltottak az „euro” vagy „euro-cent” feliratot vagy az euro-jelet névérték nélkül megjelenítő emlékérmek vagy érmék akkor, ha méretük a referenciasávon kívül esik.
(2)   Nem tiltottak azon emlékérmek és érmék, amelyek mérete a referenciasávon belül van, amennyiben:
a)
a középpontjukban 6 millimétert meghaladó átmérőjű lyukasztás található, vagy formájukat tekintve hat peremszegélyt nem meghaladóan többszögletűek feltéve, hogy megfelelnek a c) pont ii. alpontjában foglalt követelményeknek; vagy
b)
anyaguk arany, ezüst, illetve platina; vagy
c)
megfelelnek az alábbi követelményeknek:
i)
az emlékérmek és érmék átmérőjének és peremvastagságának kombinációja egyenletesen kívül esik a II. melléklet 2. szakaszában meghatározott minden egyes esetben megadott tartományon; és
ii)
az emlékérmek és érmék átmérőjének és fémtulajdonságának kombinációja egyenletesen kívül esik a II. melléklet 3. szakaszában meghatározott minden egyes esetben megadott tartományon.
4. cikk
Engedélyezett eltérések
(1)   A Bizottság külön engedélyt adhat az „euro” vagy „euro-cent” felirat, illetve az euro-jel használatára olyan ellenőrzött használati feltételek esetén, amikor nem áll fenn az összetévesztés kockázata. Ilyen esetekben világosan azonosíthatóan fel kell tüntetni az emlékérem vagy érme felületén a tagállam érintett gazdasági szereplőjét, valamint az emlékérem vagy érme elő- vagy hátlapjára kell nyomtatni a „nem törvényes fizetőeszköz” figyelmeztetést.
(2)   A Bizottság határoz arról, hogy a 2. cikk c) pontja értelmében egy formatervezési minta „hasonlónak” minősül-e.
5. cikk
Már kibocsátott emlékérmek és érmék
Az ezen rendelet hatálybalépését megelőzően kibocsátott olyan emlékérmek és érmék, amelyek nem felelnek meg a 2., 3. és 4. cikkben meghatározott feltételeknek, legkésőbb a 2009. év végéig használatban maradhatnak, kivéve ha alkalmasak arra, hogy euro-érmék helyett használják őket. Ezeket az emlékérmeket és érméket adott esetben a tagállamokban alkalmazott eljárásoknak megfelelően nyilvántartásba kell venni, és erről értesíteni kell a CTSE-t.
6. cikk
Szankciók
(1)   A tagállamok megállapítják az e rendelet megsértése esetén alkalmazandó szankciókra vonatkozó szabályokat, és meghoznak minden szükséges rendelkezést azok végrehajtásának biztosítására. A megállapított szankcióknak hatékonynak, arányosnak és visszatartó erejűnek kell lenniük.
(2)   A tagállamok 2005. július 1-jéig elfogadják az e cikk alkalmazása érdekében szükséges törvényi, rendeleti és közigazgatási rendelkezéseket. Erről haladéktalanul tájékoztatják a Bizottságot.
7. cikk
Alkalmazhatóság
Ezt a rendeletet a 974/98/EK rendeletben meghatározott részt vevő tagállamokban kell alkalmazni.
8. cikk
Hatálybalépés
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet az Európai Közösséget létrehozó szerződésnek megfelelően teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. december 6-án.
a Tanács részéről
az elnök
H. HOOGERVORST
(1)  HL C 134., 2004.5.12., 11. o.
(2)  HL L 139., 1998.5.11., 1. o. A legutóbb a 2596/2000/EK rendelettel (HL L 300., 2000.11.29., 2. o.) módosított rendelet.
(3)  HL L 139., 1998.5.11., 6. o. A legutóbb a 423/1999/EK rendelettel (HL L 52., 1999.2.27., 2. o.) módosított rendelet.
(4)  HL L 225., 2002.8.22., 34. o.
(5)  HL C 318., 2001.11.13., 3. o.
(6)  HL C 373., 2001.12.28., 1. o.
I. MELLÉKLET
AZ 1. CIKKBEN EMLÍTETT EURÓJEL ÁBRÁZOLÁSA
II. MELLÉKLET
1.   Az 1. cikkben említett referenciasáv meghatározása
a)
Az emlékérmek és érmék méretére vonatkozó referenciasáv az átmérő, illetve a peremvastagság referenciatartományába tartozó átmérő- és peremvastagság-értékek közötti kombinációk sora.
b)
Az átmérő referenciatartománya 19,00 millimétertől 28,00 milliméterig terjed.
c)
A peremvastagság referenciatartománya az átmérő referenciatartományába tartozó 7,00 %-a és 12,00 %-a közötti valamennyi érték.
2.   A 3. cikk (2) bekezdésének c) pontjának i. alpontjában említett tartományok
Meghatározott tartományok
Átmérő
(mm)
Peremvastagság
(mm)
1.
19,45–20,05
1,63–2,23
2.
21,95–22,55
1,84–2,44
3.
22,95–23,55
2,03–2,63
4.
23,95–24,55
2,08–2,68
5.
25,45–26,05
1,90–2,50
3.   A 3. cikk (2) bekezdésének c) pontjának ii. alpontjában említett tartományok
Átmérő (mm)
Fémtulajdonságok
1.
19,00–21,94
Elektromos vezetőképesség 14,00 % és 18,00 % IACS között
2.
21,95–24,55
Elektromos vezetőképesség:
—
14,00 % és 18,00 % IACS közötti, vagy
—
4,50 % és 6,50 % IACS közötti, kivéve, ha az emlékérem vagy érme egyetlen ötvözetből készült, és mágneses nyomatéka az 1,0–7,0 μVs.cm tartományon kívül esik
3.
24,56–26,05
Elektromos vezetőképesség:
—
15,00 % és 18,00 % IACS közötti; vagy
—
13,00 % és 15,00 % IACS közötti, kivéve, ha az emlékérem vagy érme egyetlen ötvözetből készült, és mágneses nyomatéka az 1,0–7,0 μVs.cm tartományon kívül esik
4.
26,06–28,00
Elektromos vezetőképessége 13,00 % és 15,00 % IACS közötti, kivéve, ha az emlékérem vagy érme egyetlen ötvözetből készült, és mágneses nyomatéka az 1,0–7,0 μVs.cm tartományon kívül esik
4.   Grafikus ábrázolás
Az alábbi ábra az ebben a mellékletben található meghatározásokat szemléleti tájékoztató jelleggel:

Summary:
Euróérmékhez hasonló érmék és zsetonok
Euróérmékhez hasonló érmék és zsetonok
ÖSSZEFOGLALÓ AZ ALÁBBI DOKUMENTUMRÓL:
2182/2004/EK rendelet az euróérmékhez hasonló érmékről és zsetonokról
MI A RENDELET CÉLJA?
Egységes feltételeket állapít meg az euróérmékhez hasonló érmek és zsetonok előállítására vonatkozóan, hogy védje a polgárokat az összetévesztés vagy csalás kockázatától.
Egyrészt meghatározza az euróval kapcsolatos kifejezések használatát, másrészt az érmék/zsetonok, valamint az euróérmék közti technikai hasonlóság fokát.
FŐBB PONTOK
A rendelet célja, hogy védje a lakosságot az olyan, fémből készült tárgyak, például érmék és zsetonok kapcsán felmerülő összetévesztés vagy csalás kockázatától, amelyek nagymértékű hasonlóságot mutatnak az euróérmékkel. Nem csupán annak a veszélye áll fenn, hogy az ilyen érmék és zsetonok összetéveszthetők a törvényes fizetőeszközökkel (azaz a pénzérmékhez és bankjegyekhez hasonlóan esetleg elfogadhatják azokat fizetésként), de az is előfordulhat, hogy jogellenesen használhatják ezeket az euróérmék helyett.
A rendelet alkalmazásában az érmék és zsetonok olyan fémtárgyak, amelyek megjelenése és/vagy technikai jellemzői megegyeznek az euróérmékével, de amelyeket nem a nemzeti vagy a részt vevő nem uniós országok jogszabályainak, illetve egyéb külföldi jogszabályoknak megfelelően bocsátottak ki, és amelyek ennek következtében nem minősülnek sem törvényes fizetési módnak, sem pedig törvényes fizetőeszköznek.
A rendelet tiltja a bizonyos vizuális jellemzőikben vagy tulajdonságaikban az egységes valutáéhoz hasonló érmék és zsetonok előállítását, árusítását, behozatalát és (értékesítési vagy egyéb kereskedelmi célú) forgalmazását.
Az érmék és zsetonok felületén nem szerepelhet
az „euró” vagy az „eurócent” felirat; vagy
az eurójel.
Ugyancsak nem tartalmazhatnak
bármely olyan formatervezési mintát, amely hasonlít az euróérméken szereplőkhöz;
az Európai Unió (EU) országainak szuverenitását képviselő jeleket;
az euróérmék vagy az eurójel körvonalát, alakját vagy formatervezési mintáját.
Végezetül az érmék és zsetonok mérete nem lehet azonos az euróérmékével. Az Európai Bizottság feladata annak meghatározása, hogy egy fémből készült tárgy érmének vagy zsetonnak minősül-e, és hogy vonatkoznak-e rá a jelen rendelet tiltásai.
Engedélyezettek az „euró” vagy „eurócent” feliratot vagy az eurójelet névérték nélkül megjelenítő érmék vagy zsetonok, ha méretük a referenciasávon kívül esik, és nem tartalmaznak a fent felsorolt formatervezési mintákhoz és jelekhez hasonló formatervezési mintákat. Amennyiben azonban nagyon hasonlóak a méreteik, akkor vagy lyukasnak kell lenniük a középpontjukban, vagy a hatszögletűt meg nem haladó többszögletűeknek kell lenniük, vagy aranyból, ezüstből vagy platinából kell készülniük, vagy kívül kell esniük a meghatározott mérettartományon.
A Bizottság külön engedélyt adhat az „euró” vagy „eurócent” felirat, illetve az eurójel használatára, amennyiben nem áll fenn az összetévesztés kockázata. Ilyen esetekben világosan azonosítható módon fel kell tüntetni az érme vagy zseton felületén a tagállam érintett gazdasági szereplőjét.
Amennyiben az érme vagy zseton névértékkel bír, az elő- vagy hátlapján fel kell tüntetni a „nem törvényes fizetőeszköz” jelzést.
Az euróövezetben kizárólagosan törvényes fizetőeszközként használható euróérmék címleteiről és műszaki előírásait a 729/2014/EU tanácsi rendelet állapítja meg.
Az ezen rendelet hatálybalépését megelőzően kibocsátott érmék és zsetonok legkésőbb 2009 végéig használatban maradhatnak, amennyiben nem használták azokat euróérmék helyett. Ezeket az érméket és zsetonokat adott esetben a tagállamokban alkalmazott eljárásoknak megfelelően nyilvántartásba kell venni, és erről értesíteni kell az Európai Műszaki és Tudományos Központot.
Ez a rendelet minden uniós országban alkalmazandó, ahol 2002-ben bevezették az eurót (Ausztria, Belgium, Finnország, Franciaország, Görögország, Hollandia, Írország, Luxemburg, Németország, Olaszország, Portugália és Spanyolország). A rendelet hatályát a 47/2009/EK rendelet által módosított 2183/2004/EK rendelet kiterjesztette azon uniós országokra, amelyek még nem vezették be az eurót. Az uniós országoknak 2005. július 1 -ig kell megállapítaniuk és végrehajtaniuk a rendelet megszegése esetén alkalmazandó szankciókat.
MIKORTÓL HATÁLYOS EZ A RENDELET?
              
A rendelet 2004. december 21 -én lépett hatályba.
FŐ DOKUMENTUM
            
A Tanács 2182/2004/EK rendelete (2004. december 6.) az euróérmékhez hasonló érmékről és zsetonokról (HL L 373., 2004.12.21., 1–6. o.)
A 2182/2004/EK rendelet későbbi módosításait belefoglalták az eredeti dokumentumba. Ez az egységes szerkezetbe foglalt változat kizárólag tájékoztató jellegű.
utolsó frissítés 02.02.2017